
Волейбол
КъБКъУ-м и командэр финалым макIуэ
Къэбэрдей-Балъкъэр къэрал университетым и Физкультурэ спорт комплексым щекIуэкIащ Кавказ Ищхъэрэ федеральнэ щIыналъэм ит еджапIэ нэхъыщхьэхэм я цIыхубз волейбол командэхэм я урысейпсо студент зэхьэзэхуэхэм я Iыхьэр.
Зэпеуэ гуащIэ щекIуэкIа зэпэщIэтыныгъэхэм пашэ щыхъуащ зэIущIэ псоми щытекIуа, уеблэмэ зы Iыхьи зыфIамыхьа КъБКъУ-м и командэр. ЕтIуанэ хъуащ Мэхъэчкъалэ къикIа гупыр. Осетие Ищхъэрэ — Аланием и баскетбол командэр ещанэщ.
ВолейболымкIэ урысейпсо зэхьэзэхуэм и щIыналъэ Iыхьэм зэрыщытекIуам и фIыгъэкIэ ди республикэм и командэм Iэмал къыхукъуэкIащ зэпеуэм и кIэух зэIущIэхэу Тамбов къалэм щекIуэкIынум зыкъыщагъэлъэгъуэну.
КъБР-м ВолейболымкIэ и федерацэм къыбгъэдэкIыу текIуахэмрэ къыхэжаныкIахэмрэ кубокхэр, щIыхь тхылъхэр, медалхэр, саугъэт лъапIэхэр хуагъэфэщащ. Зэхьэзэхуэм и волейболист нэхъыфIу къалъытащ КъБКъУ-м и командэм хэт Габуевэ Олеся.
Атлетикэ псынщIэ
Инджылызым ирагъэблагъэ
Урысей Федерацэм и къэрал ныпым щIэмыту дунейпсо зэхьэзэхуэхэм зыкъыщигъэлъэгъуэну Iэмал зрата Ласицкене (Кучинэ) Марие зэпеуэшхуэхэм хэтыну жыджэру хущIокъу. Абыхэм ящыщщ «Налкъутналмэс лигэ» коммерческэ турнирыр.
Инджылызым щекIуэкIыну зэхьэзэхуэшхуэм и къызэгъэпэщакIуэхэм Ласицкене Марие я щIыпIэм щалъагъуну зэрыхуэмейр куэд щIакъым зэрыжаIэрэ. АрщхьэкIэ, «Налкъутналмэс лигэм» и Iыхьищми щытекIуэу лъагэу дэлъеинымкIэ дунейпсо рейтингым пашэныгъэр щызыубыда ди лъахэгъур абыхэм ирамыгъэблэгъэну яхузэфIэкIакъым.
Мыгувэу Лондон щыIэну зэхьэзэхуэм Ласицкене и дежкIэ мыхьэнэшхуэ иIэщ, сыт щхьэкIэ жыпIэмэ атлетикэ псынщIэмкIэ дунейпсо чемпионатри мы гъэм и шыщхьэуIум щызэхэтынур Инджылызым и къалащхьэращ.
Фигу къэдгъэкIыжынщи, илъэс 24-рэ зи ныбжь прохладнэдэсыр мы гъэм зэрыщIидзэрэ Урысеймрэ дуней псомрэ щекIуэкIа зэхьэзэхуи 7-м хэтати, дэтхэнэми шэч къызытумыхьэн текIуэныгъэхэр къыщихьащ.
ЖЫЛАСЭ Замир.
